Ali-bega Kapetanovića džamija

Vitina džamija ili Ali-bega Kapetanovića džamija nalazi se u Vitini, udaljena 7 km od Ljubuškog. Džamija se nalazi uz cestu koja jednim krakom vodi za Imotski, a drugim za Vrgorac. Nalazi se kod izvora rijeke Vrioštice i vitinskog polja.

 Historija 
Prema navodima Kasima Gujića, ovu džamiju sagradio je Ali-beg Kapetanović prije 1858. godine. Do tada u Vitini nije postojala džamija i vitinski muslimani su klanjali pod otvorenim nebom na mjestu zvanom Sofa kod izvora Vrioštice.

Prema navodima Muhameda Mujića, džamija je sagrađena u prvim godinama turske uprave i da je bila pod kupolom. Dalje navodi da se iznad njenih ulaznih vrata nalazila ploča sa natpisom u kome je pisalo da je ona 1856. godine popravljena.

Članovi porodice Kapetanović su u Vitini sagradili više objekata, od kojih je najznačajniji njihov dvorac-kula.

Posljednji put je obnovljena 2010. godine uz pomoć ambasada Njemačke, Katara i Turske.

 Mekteb 
Desno od ulaza u dvorište džamije nalaze se dvije prizemne prostorije u kojima je ranije radio mekteb, koji je svakako sagradio isti vakif.

 Arhitektura 
Džamija je građena od tesanog kamena sa visokim stropom, unutrašnjih dimenzija oko 8 x 8 metara. U enterijeru se nalazi kameni minber i mahfil u širini cijele džamije na koji se ulazi uz drvene stepenice koje vode sa sofa. Krov joj je izgrađen u imitaciji kupole i pokriven crijepom.

Kamena munara sagrađena je oko 5 metara sjeverno od sofa. Do ulaza u nju vodi od zemlje 13 kamenih stepenica. Munara ima ulaz i pet prozorčića.

Pored džamije nalaze se ostaci nišana jednog mezara. Pretpostavka je da su to ostaci nišana mezara Ali-bega Kapetanovića, koji je ukopan u haremu džamije.

 Održavanje 
Bećir i Sulejman Kapetanović, sinovi hadži Derviš-begovi, zavještali su 1897. godine za potrebe ove džamije: kuću sa dvije magaze i bašću u mahali Besir u Ljubuškom. Odredili su da se nekretnine izdaju svake godine interesantima pod zakup, a prihod dijeli na četiri dijela i troši u sljedeće:

jedan za opravke kuće
drugi imamu džamije
treći hatibu džamije
četvrti mujezinu džamije.

Džamija je tokom ratnih djelovanja 1993. godine oštećena. Tom prilikom je oštećena kupola i unitrašnjost objekta.
Džamija Ali-bega Kapetanovića proglašena je za nacionalni spomenik Bosne i Hercegovine.

 Literatura 
 Kasim Gujić: Vitina, najromantičnije mjesto zapadne Hercegovine, Napredak, Kalendar za 1939. godinu, Sarajevo, 1938. godine
 Muhamed A. Mujić: Prilog proučavanju prošlosti Vitine, Prilozi za orijentalnu filologiju, sv. III – IV, Sarajevo, 1952/1953. godine
 Hivzija Hasandedić: Muslimanska baština Bošnjaka II, Islamski kulturni centar Mostar, 1999. godine
 Kasim Gujić: Vitina, najromantičnije mjesto zapadne Hercegovine, Napredak, Kalendar za 1939. godinu, Sarajevo, 1938. godine, str. 164.
 Muhamed A. Mujić: Prilozi za orijentalnu filologiju, sv. III – IV, Sarajevo, 1952/1953. godine, Prilog proučavanju prošlosti Vitine, str. 626.
 Kasim Gujić, Vitina, najromantičnije mjesto zapadne Hercegovine, Napredak, Kalendar za 1939. godinu, Sarajevo, 1938. godine, str. 165.
 Hivzija Hasandedić: Muslimanska baština Bošnjaka II i Kasim Gujić, Napredak, Kalendar za 1939. godinu
 Kasim Gujić: Vitina, najromantičnije mjesto zapadne Hercegovine, Napredak, Kalendar za 1939. godinu, Sarajevo, 1938. godine, str. 167.
 Muhamed A. Mujić: Prilozi za orijentalnu filologiju, sv. III – IV, Sarajevo 1952/1953. godine, Prilog proučavanju prošlosti Vitine, str. 627.

 Također pogledajte 
 Spisak džamija u Bosni i Hercegovini

 Reference 

 Vanjski linkovi 

  Islamske zajednice u Bosni i Hercegovini
  komisije nacionalnih spomenika Bosne i Hercegovine
  muftijstva Mostar

Kategorija:Džamije u Ljubuškom
Kategorija:Nacionalni spomenici u Ljubuškom